Id-Deċiżjoni tal-Kunsill
tal-15 ta' Lulju 2003
li temenda l-Artikolu 23 tal-Protokoll dwar l-Istatut tal-Qorti tal-Ġustizzja
(2003/527/KE, Euratom)
IL-KUNSILL TA' L-UNJONI EWROPEA,
Wara li kkonsidra t-Trattat li jistabbilixxi l-Komunità Ewropea, u partikolarment l-Artikolu 245(2) tiegħu,
Wara li kkonsidra t-Trattat li jistabbilixxi l-Komunità Ewropea ta' l-Enerġija Atomika, u partikolarment l-Artikolu 160(2) tiegħu,
Wara li kkonsidra t-talba tal-Qorti tal-Ġustizzja tat-12 ta' Frar 2003,
Wara li kkonsidra l-opinjoni tal-Kummissjoni tas-17 ta' Ġunju 2003,
Wara li kkonsidra l-opinjoni tal-Parlament Ewropew tat-3 ta' Ġunju 2003,
Billi:
(1) l-Artikolu 20 tal-Protokoll dwar l-Istatut tal-Qorti tal-Ġustizzja tal-Komunitajiet Ewropej, kif emendat bid-Deċiżjoni tal-Kunsill 2002/653/KE [1], jippermetti Stati li mhumiex membri li jipparteċipaw fil-proċeduri ta' deċiżjoni preliminarja quddiem il-Qorti tal-Ġustizzja fejn ftehim, li jirrelata ma' suġġett speċifiku, konkluż mill-Kunsill ma' Stat jew aktar li mhux membri, jipprovdi għal din il-parteċipazzjoni, fejn qorti jew tribunal ta' Stat Membru jirreferi għall-Qorti tal-Ġustizzja għal deċiżjoni preliminari, kwistjoni li taqa' taħt il-kamp ta' applikazzjoni tal-ftehim.
(2) l-Artikolu 7 tat-Trattat ta' Nizza li jemenda t-Trattat dwar l-Unjoni Ewropea, it-Trattati li jistabbilixxu l-Komunitajiet Ewropej u ċerti atti rilatat [2], iffirmat f'Nizza fis-26 ta' Frar 2001, iħassar il-Protokoll dwar l-Istatut tal-Qorti tal-Ġustizzja tal-Komunitajiet Ewropej u jissostitwixxih bil-Protokoll dwar l-Istatut tal-Qorti tal-Ġustizzja anness mat-Trattat dwar l-Unjoni Ewropea, mat-Trattat li jistabbilixxi l-Unjoni Ewropea u mat-Trattat li jistabbilixxi l-Komunità Ewropea ta' l-Enerġija Atomika.
(3) l-Artikolu 23 ta' l-Istatut tal-Qorti tal-Ġustizzja jirriproduċi d-disposizzjonijiet ta' l-Artikolu 20 ta' l-Istatut tal-Qorti tal-Ġustizzja tal-Komunitajiet Ewropej imma ma setgħax jikkonsidra l-emendi magħmula bid-Deċiżjoni 2002/653/KE u għalhekk hu neċessarju li jiġi emendat l-Artikolu 23 tal-Protokoll dwar l-Istatut tal-Qorti tal-Ġustizzja,
IDDEĊIEDA KIF ĠEJ:
Artikolu 1
Fl-Artikolu 23 tal-Protokoll dwar l-Istatut tal-Qorti tal-Ġustizzja, il-paragrafu li ġej għandu jiżdied:
"Fejn ftehim rilatat ma' suġġett speċifiku, konkluż mill-Kunsill u Stat jew aktar li mhux membri, jipprovdi li dawk l-Istati mhumiex intitolati li jippreżentaw dikjarazzjonijiet ta' każ jew osservazzjoni bil-miktub meta qorti jew tribunal ta' Stat Membru tirreferi għall-Qorti tal-Ġustizzja għal deċiżjoni preliminari kwistjoni li taqa' fil-kamp ta' applikazzjoni tal-ftehim, id-deċiżjoni tal-qorti jew tribunal nazzjonali li fiha dik il-kwistjoni għandha tkun innotifikata lill-Istati mhux membri kkonċernati. Fi żmien xahrejn minn din in-notifika, dawk l-Istati jistgħu jippreżentaw lill-Qorti dikjarazzjonijiet ta' każ jew osservazzjonijiet bil-miktub."
Artikolu 2
Din id-Deċiżjoni għandha tidħol fis-seħħ fid-data tal-pubblikazzjoni tagħha fil-Ġurnal Uffiċjali ta' l-Unjoni Ewropea.
Magħmula fi Brussel, fil-15 ta' Lulju 2003.